Skoolseun kritiek na tref-en-trap-ongelukŉ Negejarige seun is in ŉ kritieke toestand in die hospitaal nadat hy Dinsdagmiddag in Stellenbosch deur ŉ voertuig raakgery is. Derrick Banks, ŉ woordvoerder van ER24, sê die ongeluk het in Baden Powellweg gebeur. “Dit is in die stadium nog nie bekend presies wat gebeur of watter voertuig by die voorval betrokke was nie. Paramedici het die kind in die pad aangetref. Hy het steeds sy skooluniform aangehad,” het Banks gesê. Die seun het veelvoudige kritieke beserings opgedoen. Hy moes met ŉ helikopter na die Red Cross-kinderhospitaal geneem word vir dringende mediese behandeling. Die polisie ondersoek die voorval. Hulle vra enigiemand met inligting om die polisie by 10111 te skakel.